《金菊对芙蓉 咏月》
清代·赵承光

皓魄初升，澄晖已降，碧潭龙吐晶毬。想曾逃秦殿，遍照庾楼。

应似此天清晕减，映银涛、万顷光流。夜凉人静，凭高听、长笛韵悠悠。

虽云瑶岛难求。对千峰若雪，仿佛瀛洲。且衔杯独酌，漫赋悲秋。

架有缥缃常课子，又何须、搔首蹰踌。年华暗换，何如团玉，今古长留。

作者简介：浙江钱塘人，字希孟。朱矞三妻。精研史籍及汉魏三唐诸家，喜吟咏。有《闲远楼稿》。